Bărbatul care l-a scuipat pe preşedintele Traian Băsescu, sâmbătă, în Portul Constanţa, a fost audiat la Poliţia Judeţeană timp de aproximativ două ore, el spunându-le anchetatorilor că a fost un gest spontan, pe care nu şi-l explică.

Conform unor surse din rândul anchetatorilor, bărbatul se numeşte Adrian Zglobiu şi are 39 de ani. El este şomer şi locuieşte în Constanţa.

După ce a fost audiat la sediul Poliţiei Judeţene, el a fost dus la Secţia de Psihiatrie a Spitalului Judeţean, pentru o evaluare psihologică.

Sursele citate spun că bărbatul le-a spus poliţiştilor şi procurorilor, la audieri, că nu îşi explică gestul făcut la adresa preşedintelui, el afirmând că "aşa i-a venit".

După ce va fi evaluat psihologic la spital, dacă medicii nu vor decide să îl ţină pe bărbat în unitatea medicală, anchetatorii vor continua audierea acestuia.

Bărbatul l-a scuipat pe preşedintele Traian Băsescu în momentul în care acesta a coborât de pe nava şcoală "Mircea", la finalul vizitei făcute la bordul vasului după ceremoniile de decorare a bricului, care au avut loc sâmbătă în dana de pasageri a Portului Constanţa.

Şeful statului a fost scuipat în faţă, de la o distanţă foarte mică.

După incident, bărbatul a fost imobilizat de către ofiţerii SPP, în timp ce şeful statului s-a şters cu mâna pe faţă, apoi a continuat să stea de vorbă cu câţiva oameni din mulţimea adunată în terminalul de pasageri al Portului Constanţa.

După ce a stat de vorbă cu oamenii preţ de aproximativ două minute, preşedintele s-a urcat în maşină şi a plecat din port.

După ce a fost imobilizat de ofiţerii SPP, bărbatul care l-a scuipat pe preşedinte a fost predat unui echipaj de jandarmi, iar aceştia l-au dus apoi la sediul Poliţiei Judeţene Constanţa.

În acest caz, Poliţia a sesizat Parchetul Judecătoriei Constanţa pentru infracţiunea de ultraj.